निश्चित रूप से नीतीश कुमार गाहे बगाहे ही कोई फ़िल्म देखते हैं, लेकिन उत्तर प्रदेश के मुख्यमंत्री योगी आदित्यनाथ तो कभी फ़िल्म देखने नहीं गए होंगे. लेकिन सवाल है कि क्या कारण है कि भाजपा के मुख्यमंत्री अपनी पुलिस की तैनाती करवाकर करणी सेना के अति उत्साहित लोगों की हिंसा रोकने में कामयाब रहे, लेकिन बिहार की पुलिस हाथ पर हाथ धरे बैठी रही. बिहार में फिल्म का रिलीज़ न हो पाना निश्चित रूप से नीतीश सरकार के ऊपर एक काला धब्बा है, क्योंकि गृह मंत्री भी नीतीश कुमार हैं और राज्य की पुलिस उनके अधीन आती है. बिहार में सहयोगी भाजपा के किसी मंत्री ने हाल के दिनों में पद्मावत को रिलीज़ न होने देने पर कभी कुछ सार्वजनिक रूप से नहीं कहा, लेकिन सवाल है कि जब सर्वोच्च न्यायालय के फैसले को नीतीश लागू नहीं करवा पाए तब क्या उन्होंने ख़ुद से अपने इच्छाशक्ति के अभाव में अपने क़ानून के राज के दावों का खुद ही मखौल नहीं उड़ाया है?